(ສພຊ) ເພື່ອເປັນການຜັນຂະຫຍາຍເນື້ອໃນມະຕິກອງປະຊຸມຄົບຄະນະບໍລິຫານງານສູນກາງພັກຄັ້ງທີ 8 ສະໄໝທີ x ໃຫ້ມີຄວາມໝາຍຄວາມສຳຄັນ ແລະ ມີເນື້ອໃນເລິກເຊິ່ງ ໄດ້ຮັບການເຜີຍແຜ່ຢ່າງກວ້າງຂວາງທົ່ວເຖິງທຸກເປົ້າໝາຍ; ໃນວັນທີ 5 ກໍລະກົດ 2019 ທີ່ຫ້ອງປະຊຸມຄະນະເລຂາທິການສະພາແຫ່ງຊາດ (ຫລັກ 6) ນະຄອນຫລວງວຽງຈັນ ໄດ້ມີກອງປະຊຸມເຊື່ອມຊຶມມະຕິກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 8 ສະໄໝທີ X ຂອງສະພາແຫ່ງຊາດ ໂດຍການເປັນປະທານຂອງສະຫາຍ ແສງນວນ ໄຊຍະລາດ ເລຂາທິການສູນກາງພັກ, ເລຂາຄະນະບໍລິຫານງານພັກສະພາ ແຫ່ງຊາດ, ຮອງປະທານສະພາແຫ່ງຊາດ; ເຂົ້າຮ່ວມມີສະຫາຍ ນາງ ສີໃສ ລືເດດມູນສອນ ກໍາມະການສູນກາງພັກ, ຮອງເລຂາຄະນະບໍລິຫານງານພັກສະພາແຫ່ງຊາດ, ຮອງປະທານສະພາແຫ່ງຊາດ; ມີບັນດາປະ ທານ-ຮອງປະທານກໍາມາທິການ; ຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າພະແນກ ແລະ ສະ ມາຊິກພັກສົມບູນ-ສໍາຮອງເຂົ້າຮ່ວມຢ່າງພ້ອມພຽງ.
ທັງນີ້, ເພື່ອເຮັດໃຫ້ສະມາຊິກພັກ, ພະນັກງານຫລັກແຫລ່ງຂອງສະພາແຫ່ງຊາດ ໄດ້ຮັບຮູ້, ເຂົ້າໃຈແຈ້ງ ແລະ ເຫັນໄດ້ສະພາບການຂະຫຍາຍຕົວທາງດ້ານເສດຖະກິດ-ສັງຄົມໃນໄລຍະຜ່ານມາ; ເພື່ອໃຫ້ກໍາໄດ້ບັນຫາຂໍ້ຫຍຸ້ງຍາກທາງດ້ານເສດຖະກິດທີ່ພວກເຮົາປະເຊີນໃນໄລຍະຜ່ານມາ ແລະ ວິທີການແກ້ໄຂບັນຫາຕ່າງໆ, ການຈັດຕັ້ງປະຕິບັດວຽກງານໃນຕໍ່ໜ້າ ເພື່ອຮັບປະກັນໃນການພັດທະນາເສດຖະກິດ-ສັງຄົມຂອງຊາດ ໄດ້ຮັບການປັບປຸງແກ້ໄຂ ແລະ ຂະຫຍາຍຕົວເທື່ອລະກ້າວ ທັງເປັນການຮັບປະກັນເຮັດໃຫ້ການຈັດຕັ້ງແຜນການເຊື່ອມຊຶມມະຕິກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 8 ສະໄໝທີ X ໃຫ້ບັນລຸຕາມຄາດໝາຍ ແລະ ຈຸດປະສົງທີ່ວາງໄວ້.
ໃນກອງປະຊຸມ, ຜູ້ເຂົ້າຮ່ວມໄດ້ຮັບຟັງມະຕິກອງປະຊຸມຄົບຄະນະບໍລິຫານງານສູນກາງພັກຄັ້ງທີ 8 ສະໄໝທີ X ຈາກສະຫາຍ ນາງ ສີໃສ ລືເດດມູນສອນ; ພ້ອມນັ້ນ, ຍັງໄດ້ຮັບຟັງການໂອ້ລົມຈາກສະຫາຍ ແສງນວນ ໄຊຍະລາດ ເຊິ່ງສະຫາຍໄດ້ມີຄໍາເຫັນຕໍ່ກອງປະຊຸມວ່າ: ເພື່ອສືບຕໍ່ຈັດຕັ້ງຜັນຂະຫຍາຍມະຕິກອງປະຊຸມຄົບຄະນະບໍລິຫານງານສູນກາງພັກ ຄັ້ງທີ 8 ສະໄໝທີ X ເຂົ້າສູ່ວຽກງານຕົວຈິງ ກໍຄືຕໍ່ການປະຕິບັດໜ້າທີ່ການເມືອງລວມຂອງສະພາແຫ່ງຊາດ ຊຸດທີ VIII ໃຫ້ເປັນຮູບປະທໍາ.
(ນາງ ອາລິນ ສຸພິມມະປະດິດ)